b'\n_START_ARTICLE_\n2017 m. Lietuvos \xc5\xa1achmat\xc5\xb3 \xc4\x8dempionatas\n_START_PARAGRAPH_\n2017 m. Lietuvos \xc5\xa1achmat\xc5\xb3 \xc4\x8dempionatas \xe2\x80\x93 tai 84-asis Lietuvos atvirasis (anks\xc4\x8diau vyr\xc5\xb3) ir 70-asis moter\xc5\xb3 \xc5\xa1achmat\xc5\xb3 \xc4\x8dempionatai.\n_START_SECTION_\nLietuvos atvirasis \xc5\xa1achmat\xc5\xb3 \xc4\x8dempionatas\n_START_PARAGRAPH_\n84-asis Lietuvos atvirasis \xc5\xa1achmat\xc5\xb3 \xc4\x8dempionatas vyko Vilniuje, 2017 m. vasario 25 \xe2\x80\x93 kovo 3 d.\n_START_SECTION_\nDalyviai\n_START_PARAGRAPH_\n2017 m. Lietuvos \xc4\x8dempionato pusfinalinis turnyras nevyko. Finalinis \xc4\x8dempionato turnyras buvo atviras. Jame gal\xc4\x97jo \xc5\xbeaisti visi norintys dalyvauti Lietuvos \xc5\xa1achmatininkai, nepriklausomai nuo lyties, am\xc5\xbeiaus ir reitingo._NEWLINE_I\xc5\xa1 pra\xc4\x97jusi\xc5\xb3 met\xc5\xb3 \xc4\x8dempionato ne\xc5\xbeaid\xc4\x97, sidabr\xc4\x85 laim\xc4\x97j\xc4\x99s Titas Stremavi\xc4\x8dius, DM \xc5\xa0ar\xc5\xabnas \xc5\xa0ulskis bei TM Mindaugas Beinoras. _NEWLINE_D\xc4\x97l Lietuvos \xc5\xa1achmat\xc5\xb3 \xc4\x8dempiono titulo kovojo 87 \xc5\xa1achmatininkai, kurie var\xc5\xbe\xc4\x97si \xc5\xa1veicari\xc5\xa1k\xc4\x85ja sistema. Galvojimui skirta laiko: pirmiems 40 \xc4\x97jim\xc5\xb3 po 90 min.,o likusiems \xc4\x97jimams iki partijos pabaigos prie sutaupyto laiko dar pridedama po 30 min. Be to, nuo partijos prad\xc5\xbeios, po kiekvieno \xc4\x97jimo pridedama po 30 sek.  _NEWLINE_Dalyvi\xc5\xb3 reitingo vidurkis \xe2\x80\x93 1788_NEWLINE_S\xc4\x85lygos buvo nelengvos: dalyviams teko su\xc5\xbeaisti 9 ratus per 7 dienas, tod\xc4\x97l dvi dienas jiems teko rungtyniauti po 2 ratus ( nuo 10 ir 16 val).\n_START_SECTION_\nPo penkeri\xc5\xb3 rat\xc5\xb3\n_START_PARAGRAPH_\nPenktajame rate tarpusavyje \xc5\xbeaid\xc4\x97 \xc4\x8dempionato lyderiai, tur\xc4\x97j\xc4\x99 po 4 ta\xc5\xa1kus: tai vienintel\xc4\x97 atvirajame turnyre \xc5\xbeaidusi moteris, pra\xc4\x97jusi\xc5\xb3 met\xc5\xb3 moter\xc5\xb3 \xc4\x8dempion\xc4\x97 MTM Salom\xc4\x97ja Zaksait\xc4\x97 susitiko su  Andriumi Brazd\xc5\xbeioniu. Laim\xc4\x97jo juodosiomis fig\xc5\xabromis \xc5\xbeaid\xc4\x99s vilnietis._NEWLINE_Partijos FM Dmitrijaus Chocenkos su Aleksandru Jegorovu ir Roko Klabio su Mariu Bieliausku pasibaig\xc4\x97 taikiai._NEWLINE_Po penktojo rato vienvald\xc5\xbeiu lyderiu tapo Andrius Brazd\xc5\xbeionis, surink\xc4\x99s 5 ta\xc5\xa1kus. Po jo atsilik\xc4\x99 ta\xc5\xa1ku sek\xc4\x97 11-kos \xc5\xbeaid\xc4\x97j\xc5\xb3 grup\xc4\x97: Salom\xc4\x97ja Zaksait\xc4\x97, Tomas Lauru\xc5\xa1as, Vidmantas Mali\xc5\xa1auskas, Marius Bieliauskas, Dmitrijus Chocenka, Paulius Pultinevi\xc4\x8dius, Aleksandras Jegorovas, Vaidas Sakalauskas, Lukas Stauskas, Rokas Klabis ir Raimondas Narmontas.\n_START_SECTION_\nPrie\xc5\xa1 paskutin\xc4\xaf rat\xc4\x85\n_START_PARAGRAPH_\nA\xc5\xa1tuntajame rate L. Stauskas juodaisiais su\xc5\xbeaid\xc4\x97 lygiosiomis su D. Chocenka, V. Sakalauskas baltosiomis fig\xc5\xabromis - su P. Jukniumi, o V. Mali\xc5\xa1auskas baltosiomis \xc4\xafveik\xc4\x97  A. Jegorov\xc4\x85._NEWLINE_Po 8-o rato priekyje buvo: DM V. Mali\xc5\xa1auskas, L. Stauskas, D. Chocenka, tur\xc4\x97j\xc4\x99 po 6,5 ta\xc5\xa1ko. \xc4\xaekandin sek\xc4\x97 keturi\xc5\xb3 \xc5\xbeaid\xc4\x97j\xc5\xb3 grup\xc4\x97: A. Brazd\xc5\xbeionis, P. Juknis, V. Sakalauskas ir R. Klabis,  surink\xc4\x99 po 6 ta\xc5\xa1kus\n_START_SECTION_\nPaskutinis ratas\n_START_PARAGRAPH_\nPaskutiniame rade DM V. Mali\xc5\xa1auskas juodosiomis fig\xc5\xabromis baig\xc4\x97 lygiosiomis su L. Stausku, A. Brazd\xc5\xbeionis baltosiomis \xc4\xaf veik\xc4\x97 D. Chocenk\xc4\x85, R. Klabis - V. Sakalausk\xc4\x85, o G. Vai\xc4\x8dekauskas juodosiomis - P. Jukn\xc4\xaf._NEWLINE_Pasibaigus paskutiniam ratui, net 4 dalyviai, buvo surink\xc4\x99 po 7 ta\xc5\xa1kus. Papildomi rodikliai medalius paskirst\xc4\x97 taip: auksas \xe2\x80\x93 vilnie\xc4\x8diui DM Vidmantui Mali\xc5\xa1auskui, sidabras \xe2\x80\x93 \xc5\xa1iaulie\xc4\x8diui Lukui Stauskui, bronza vilnie\xc4\x8diui Andriui Brazd\xc5\xbeioniui. \xc5\xa0iaulietis Rokas Klabis liko 4-as.\n_START_SECTION_\nLietuvos moter\xc5\xb3 \xc5\xa1achmat\xc5\xb3 \xc4\x8dempionatas\n_START_PARAGRAPH_\n70-asis Lietuvos moter\xc5\xb3 \xc5\xa1achmat\xc5\xb3 \xc4\x8dempionatas vyko Vilniuje 2017 m. vasario 25 \xe2\x80\x93 kovo 3 d., toje pa\xc4\x8dioje vietoje ir laiku, kaip ir atvirasis \xc4\x8dempionatas._NEWLINE_Dalyvavo 16-ka \xc5\xa1achmatininki\xc5\xb3. Vidutinis turnyro reitingas - 1728. _NEWLINE_\xc5\xbdaid\xc4\x97jos var\xc5\xbe\xc4\x97si \xc5\xa1veicari\xc5\xa1k\xc4\x85ja sistema  7 ratus. Esant vienodam ta\xc5\xa1k\xc5\xb3 skai\xc4\x8diui, dalyv\xc4\x97s auk\xc5\xa1tesn\xc4\x97 vieta vieta buvo nustatoma pagal auk\xc5\xa1tesnius papildomus rodiklius. _NEWLINE_Galvojimui buvo skiriama: kiekvienai - po 90 min./40 \xc4\x97jim\xc5\xb3 + 30 min. iki partijos pabaigos ir nuo partijos prad\xc5\xbeios po kiekvieno padaryto \xc4\x97jimo buvo pridedama po 30 sek.\n_START_SECTION_\nLikus vienam ratui\n_START_PARAGRAPH_\n\xc5\xa0e\xc5\xa1tajame rate Gabija \xc5\xa0imk\xc5\xabnait\xc4\x97 pralaim\xc4\x97jo MTM S. Kiselevai, o B. R. Butvilait\xc4\x97 - MFM L. Domarkaitei. G. Perminait\xc4\x97 baltosiomis savo susitikim\xc4\x85 su M. \xc5\xa0ibajeva baig\xc4\x97 lygiosiomis, o G. Fokait\xc4\x97 pralaim\xc4\x97jo S. Gaili\xc5\xabnaitei._NEWLINE_Likus vienam ratui ir toliau pirmavo S. Kiseleva (5.5 t\xc5\xa1k.). Pusta\xc5\xa1kiu atsiliko L. Domarkait\xc4\x97. Toliau sek\xc4\x97 M. \xc5\xa0ibajeva ir S. Gaili\xc5\xabnait\xc4\x97, surinkusios po  4 ta\xc5\xa1kus. Dar trys \xc5\xa1achmatinink\xc4\x97s: B.R. Butvilait\xc4\x97, G. Perminait\xc4\x97 bei L. Dapkuvien\xc4\x97 tur\xc4\x97jo po 3,5 ta\xc5\xa1ko.\n_START_SECTION_\nPaskutinis ratas\n_START_PARAGRAPH_\nPaskutiniame rate: MTM S. Kiseleva baltosiomis laim\xc4\x97jo prie\xc5\xa1 Lin\xc4\x85 Dapkuvien\xc4\x99, antroje vietoje \xc5\xbeengusi L. Domarkait\xc4\x97 - prie\xc5\xa1 M. \xc5\xa0ibajev\xc4\x85, o S. Gaili\xc5\xabnait\xc4\x97 \xe2\x80\x93 prie\xc5\xa1 B.R. Butvilait\xc4\x99._NEWLINE_Pasibaigus 2017 m. moter\xc5\xb3 \xc5\xa1achmat\xc5\xb3 \xc4\x8dempionatui pai\xc5\xa1k\xc4\x97jo, kad daugiausiai ta\xc5\xa1k\xc5\xb3 \xe2\x80\x93  6,5, surinko tel\xc5\xa1i\xc5\xa1k\xc4\x97 S. Kiseleva \xe2\x80\x93 jai atiteko aukso medalis. Sidabras - vilnietei L. Domarkaitei (6 t\xc5\xa1k.), o bronza \xe2\x80\x93 kaunietei S. Gaili\xc5\xabnaitei (5 t\xc5\xa1k.).'